Det, en borger troede var forurening i en grøftekant, viste sig bare at være kalkvand fra undergrunden, som et renovationsfirma var ved at pumpe op.

Klokken halv to fredag eftermiddag måtte Beredskabet i Aalborg igen rykke ud, denne gang til en formodet forurening i Hasseris, nærmere bestemt på Æblevangen. Her var en borger blevet alarmeret ved synet af en grøft fyldt med hvidt stads og havde skyndt sig at ringe 112. Og det var nok til at få intet mindre end 15 mand til at rykke ud til det, man troede, var en større forurening. - Det viste sig dog at være grundvand. Et firma var ved at lave en grundvandssænkning for at kunne komme til at reparere kloakkerne, og det betød, at de pumpede grundvand ud i regnvandssystemet, forklarer indsatsleder Anders Brosbøl. - Og så er det klart, at grøften, der normalt er fuld af regnvand, pludselig lyser meget hvidt, fordi grundvandet derude omkring er fyldt med kalk, uddyber han. Og kalkvandet var helt igennem harmløst, "absolut ufarligt", som indsatslederen betegner det. - Faktisk kan det være helt sundt for sådan et lille vandløb at blive renset igennem, siger Anders Brosbøl. Så han og de 14 andre, der var rykket ud, kunne trille hjem igen.